A Bizottság határozata
(1983. december 22.)
az Európai Szociális Alap kezeléséről
(83/673/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az Európai Szociális Alap feladatairól szóló, 1983. október 17-i 83/516/EGK tanácsi határozatra [1],
tekintettel az Európai Szociális Alap feladatairól szóló 83/516/EGK határozat végrehajtásáról szóló, 1983. október 17-i 2950/83/EGK tanácsi rendeletre [2], és különösen annak 4., illetve 9. cikkére,
mivel formanyomtatványokat kell bevezetni a támogatási kérelmekhez és a fizetési kérvényekhez;
mivel külön kérelmet kell benyújtani az 1. mellékletben szereplő nyomtatványban feltüntetett minden egyes programra nézve annak érdekében, hogy az erőforrások gondos kezelésére vonatkozó előírásoknak megfeleljenek, amihez lehetővé kell tenni a programok pontos értékelését a 83/516/EGK határozat előírásainak megfelelően, valamint az Alap kezelésére vonatkozó iránymutatások alapján;
mivel határidőt kell megállapítani a 83/516/EGK határozat 3. cikkének (2) bekezdése alapján nyújtott támogatásra vonatkozó kérelmek és a fizetés folyósítását illető kérvények benyújtására;
mivel a 83/516/EGK határozat 3. cikkének (1) bekezdése alapján végzett programokhoz nyújtott támogatás időtartamának meg kell egyeznie a pénzügyi évvel; mivel meg kell állapítani a határozat 3. cikkének (2) bekezdésében szereplő, több éven át tartó programokhoz nyújtott támogatás időtartamának a maximumát;
mivel alapvető jelentőségű, hogy a tagállamok haladéktalanul értesítsék a Bizottságot a támogatás jóváhagyásának alapjául szolgáló bármely tényezőben bekövetkezett változásról;
mivel a források gondos kezelése érdekében a fel nem használt összegeket azonnal fel kell szabadítani annak érdekében, hogy azokat egyéb, támogatható programokra lehessen fordítani;
mivel a Bizottságot haladéktalanul tájékoztatni kell, amennyiben bármely programot, amely az Alapból támogatást nyert, vizsgálat alá vontak szabálytalanságok elkövetésének gyanúja miatt;
mivel alapvető fontossággal bír, hogy a Bizottság rendszeresen kapjon tájékoztatást a tagállamoktól, tekintettel arra, hogy az Alapból nyújtott segély eredményessége a támogatást nyert programok részletes ismeretéből ered,
ELFOGADTA EZT A HATÁROZATOT:
1. cikk
(1) A 83/516/EGK határozat 3. cikkében szereplő támogatásra vonatkozó kérelmeket az 1. mellékletben található formanyomtatványon kell benyújtani.
(2) A kérelmeket:
- a 2950/83/EGK rendelet 5. cikkének (4) bekezdésében szereplő utolsó részlet folyósítására a 2. mellékletben található formanyomtatványon kell benyújtani,
- a 2950/83/EGK rendelet 5. cikkének (2) bekezdésében szereplő második támogatás folyósítására a 3. mellékletben található formanyomtatványon kell benyújtani.
(3) A kérelmeket három példányban kell benyújtani. A formanyomtatványokat írógéppel kell kitölteni, egyetlen szakaszt sem szabad üresen hagyni.
(4) Azok a kérelmek, amelyek nem felelnek meg e cikk követelményeinek, nem kerülnek elbírálásra.
2. cikk
(1) A 83/516/EGK határozat 1. cikkének (2) bekezdésében említett programok, valamint az ugyanezen határozat 4. cikkében említett munkavállalói kategóriák támogatására külön kérelmet kell benyújtani. Minden kérelemnek külön-külön tartalmaznia kell az egyes régiókra vonatkozó adatokat a 83/516/EGK határozat 7. cikke (3) bekezdésének, valamint az Alap kezelésére vonatkozó iránymutatásoknak megfelelően.
(2) A kérelem vonatkozhat az Alap kezelésére vonatkozó iránymutatások egyetlen pontjára, amely meghatározza a programok elsődlegességét. Amennyiben a program több munkavállalói kategóriára irányul, minden kategóriára vonatkozóan külön kérelmet kell benyújtani.
(3) Amennyiben a programot több tagállam hajtja végre, minden államnak külön kérelmet kell benyújtania a saját hozzájárulása tekintetében.
(4) Az e cikk követelményeinek való megfelelés előfeltétele a kérelem elfogadásának.
3. cikk
(1) A következő évben, vagy több éven át tartó program esetén a következő években keletkező költségekre vonatkozó támogatási kérelmeket a 83/516/EGK határozat 3. cikkének (2) bekezdésében szereplő programokra a tagállamoknak minden év október 21-ig kell benyújtaniuk annak érdekében, hogy a kérelmek elbírálásra kerüljenek.
(2) A sürgős kérelmeket a tagállamoknak a program megkezdése előtt legalább egy hónappal kell benyújtaniuk. Az 1. mellékletben szereplő formanyomtatványhoz csatolni kell a sürgősség okának részletes indokolását.
4. cikk
(1) A 83/516/EGK határozat 3. cikkének (1) bekezdése alapján megvalósuló programok finanszírozására maximum egy közösségi pénzügyi évre lehet támogatást nyújtani.
(2) A 83/516/EGK határozat 3. cikkének (2) bekezdése alapján megvalósuló programokhoz kapcsolódó támogatás maximum 36 hónapos időtartamra nyújtható.
5. cikk
Amennyiben egy programot, amelyre vonatkozóan támogatási kérelmet nyújtottak be, vagy amely támogatásban részesült, nem, vagy csak részben lehet végrehajtani, a tagállamnak késedelem nélkül értesítenie kell a Bizottságot.
6. cikk
(1) A tagállamok fizetési kérelmeinek az érintett programok befejezésétől számított 10 hónapon belül kell beérkezniük a Bizottsághoz. Nem teljesíthető a kifizetés, ha a kérelmet a megjelölt időtartam lejárta után nyújtották be.
(2) Az előlegeket vissza kell téríteni, amennyiben az érintett program költségeit nem lehet a 2. mellékletben szereplő formanyomtatványon igazolni az (1) bekezdésben meghatározott 10 hónapos időtartam lejártát követő három hónapon belül.
(3) Amennyiben a 2950/83/EGK rendelet 5. cikkének (3) bekezdése alapján egy tagállam az előlegfizetés felfüggesztését kéri, akkor a támogatás egy összegben, az utolsó részlet folyósításakor kerül kifizetésre.
(4) Amennyiben az utolsó részlet folyósítására vonatkozó kérelem kapcsán világossá válik, hogy egy összeg nem került felhasználásra, akkor azt az összeget azonnal fel kell szabadítani.
7. cikk
Amennyiben az Alap által támogatott program irányítását vizsgálat alá vonták szabálytalanságok elkövetésének gyanúja miatt, a tagállam késedelem nélkül értesíti a Bizottságot.
8. cikk
Minden év december 15-ét megelőzően a tagállamok statisztikai jelentést nyújtanak be a Bizottságnak a 4. mellékletben szereplő formanyomtatványon az Alap támogatását élvező, az előző pénzügyi évben végzett programokról.
9. cikk
(1) A 78/706/EGK [3] és a 78/742/EGK [4] bizottsági határozat hatályát veszti. Azonban továbbra is alkalmazandó azokra a programokra, amelyek támogatásához 1983. október 1-je előtt nyújtottak be kérelmet.
(2) A 3. cikkben foglaltaktól eltérően az 1984-es pénzügyi évben megkezdeni kívánt programokra vonatkozó kérelmeket 1984. március 13-a előtt kell benyújtani.
10. cikk
Ennek a határozatnak a tagállamok a címzettjei.
Kelt Brüsszelben, 1983. december 22-én.